Vážená pani primátorka, Vážený pán primátor,
Vážená pani starostka, Vážený pán starosta,

Trenčiansky samosprávny kraj sa usiluje o vytvorenie podmienok na to, aby sa mohlo zaočkovať čo najviac ľudí, ktorí o očkovanie proti ochoreniu COVID 19 majú záujem. V tejto súvislosti zriadil a prevádzkuje dve veľkokapacitné krajské vakcinačné centrá v Trenčíne na výstavisku Expo Center a v Prievidzi na Zimnom štadióne, ktoré zabezpečujú vakcináciu obyvateľov, ktorí sú na očkovanie prihlásení cez objednávací systém Národného centra zdravotníckych informácií.

Pre občanov, ktorí sú imobilní, ležiaci a nemôžu sa dostaviť na očkovanie do vakcinačného centra je možnosť zaočkovania v domácom prostredí, prostredníctvom výjazdovej očkovacej služby, ktorú zabezpečujú všetky tri nemocnice v zriaďovateľskej pôsobnosti Trenčianskeho samosprávneho kraja a to NsP Prievidza so sídlom v Bojniciach, NsP Považská Bystrica  a NsP Myjava.

V tejto súvislosti si Vás dovoľujeme požiadať o spoluprácu a to zmapovanie záujmu Vašich občanov, ktorí doposiaľ nie sú registrovaní na očkovanie cez národný objednávací systém NCZI o očkovanie a to buď:

* vo veľkokapacitnom krajskom vakcinačnom centre VKOC
* v obci
* resp. o očkovanie v domácom prostredí.

Prosíme, aby ste vyplnili požadované údaje - meno, priezvisko, rodné číslo, telefón, e-mail, poisťovňa, PSČ, mesto, ulica, číslo domu, dátum narodenia, pohlavie, štát a preferované miesto vakcinácie.

Očkovanie sa uskutoční vakcínou Comirnaty, výrobca Pfizer BioNTech

V prípade záujmu o vakcináciu imobilného, ležiaceho občana v domácom prostredí, prosíme túto požiadavku zaznamenať v tabuľke. V prípade záujmu o iné miesto očkovania napr. očkovanie priamo v obci, prosíme túto požiadavku vyznačiť do tabuľky.

Vyplnené tabuľky prosíme zasielať na adresu zdravotnictvo@tsk.sk v termíne do 4. júna 2021.

S pozdravom

Ing. Jaroslav Baška
predseda Trenčianskeho samosprávneho kraja